钦定古今图书集成/明伦汇编/氏族典/第290卷 > 唐元章〈姓良嗣〉
## 钦定古今图书集成/明伦汇编/氏族典/第290卷 > 唐元章〈姓良嗣〉

按《万姓统谱》：“元章一名太初，字子焕，韶之弟，为文思
院官。良嗣字昌之，韶之子，建德军准备差遣。宋德祐
失国，二王南迁，元章与良嗣起义兴复官，拨温州炮
手二千为之助。时元兵压兰溪，元章与战于黄盆滩，
破之。元兵进攻严州，朝廷以元章为朝请大夫、知严
州，良嗣加阁门宣赞武翼将军、江淮浙闽都统兵马”
使，相持二年，粮援不继，战不利，将趋闽以图再举。元
兵大至，元章战死于龙游白云寺前。元主帅唆都以
双虎符金牌招良嗣，不从，亦战死于仙霞岭。元人皆
称曰“义士。”今仙霞岭上有唐将军庙存焉。